Onnie vas ná hy glo met jong seun lolFoto: SAPD/Facebook Kapt. Malcolm Pojie, woordvoerder van die polisie, het gesê die 42-jarige onderwyser is Maandag by sy huis in hegtenis geneem. Die gr. 2-leerder se voog het glo die polisie genader nadat sy gesien het die seun tree vreemd op. Volgens Pojie het die seun glo gereeld sy bed natgemaak. Die seun se voog het hom glo uitgevra waarna hy glo gesê het die onderwyser het hom by twee geleenthede seksueel aangerand. Die beweerde voorvalle het glo in Mei by die skool en die skool se swembad plaasgevind. Pojie het gesê die verdagte sal na verwagting Dinsdag in die Plettenbergbaai-landdroshof verskyn. “Hy sal van seksuele aanranding in terme van die Wet op Seksuele Misdrywe aangekla word.” Volgens Pojie sal die onderwyser ook daarvan aangekla word dat hy die kind gedwing het om te kyk hoe hy masturbeer. Pojie het gesê die seun ontvang berading. “Ons kan nie die identiteit van die seun of die skool se naam bekend maak nie ten einde hom teen viktimisasie en verdere trauma te beskerm.”